Document ID: 31978L1031

Padomes Direktīva
(1978. gada 5. decembris)
par dalībvalstu tiesību aktu tuvināšanu attiecībā uz automātiskiem kontrolsvariem un šķirošanas svariem
(78/1031/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu, jo īpaši tā 100. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā uz kontrolsvaru un šķirošanas svaru uzbūvi un pārbaudes metodēm dalībvalstīs attiecas obligāti noteikumi, kas katrā dalībvalstī atšķiras, tādējādi kavējot tirdzniecību ar tādām iekārtām; tā kā tādēļ minētos noteikumus jāvienādo;
tā kā Padomes 1971. gada 26. jūlija Direktīvā 71/316/EEK par dalībvalstu likumu tuvināšanu attiecībā uz kopējiem noteikumiem par mērinstrumentiem un metroloģiskās kontroles metodēm [4], kurā jaunākie grozījumi izdarīti ar Direktīvu 72/427/EEK [5], paredzēta EEK parauga apstiprināšanas un EEK sākotnējās pārbaudes kārtība; tā kā saskaņā ar minēto direktīvu attiecībā uz kontrolsvariem un šķirošanas svariem ir jānosaka uzbūves un darbības tehniskās prasības, kurām šiem svariem ir jāatbilst, lai tos varētu ievest, pārdot un brīvi izmantot pēc tam, kad veiktas attiecīgās pārbaudes un nodrošināts paredzētais marķējums un zīmes,
IR PIEŅĒMUSI ŠO DIREKTĪVU.
1. pants
Šī direktīva attiecas uz automātiskajiem kontrolsvariem un šķirošanas svariem. Šīs iekārtas definētas pielikuma 1. punktā.
2. pants
Minētie automātiskie kontrolsvari un šķirošanas svari, uz kuriem var būt EEK marķējums un zīmes ir aprakstīti šīs direktīvas pielikumā.
Uz tiem attiecas EEK parauga apstiprinājums, un tie ir jāiesniedz EEK sākotnējai pārbaudei.
3. pants
Neviena dalībvalsts nedrīkst aizkavēt, aizliegt vai ierobežot tādu automātisko kontrolsvaru un šķirošanas svaru tirdzniecību vai ekspluatāciju, kam ir EEK parauga apstiprinājuma zīme vai EEK sākotnējās pārbaudes marķējums, pamatojoties uz to metroloģiskajiem parametriem.
4. pants
1. Dalībvalstīs stājas spēkā normatīvi un administratīvi akti, kas vajadzīgi, lai izpildītu šīs direktīvas prasības 18 mēnešu laikā pēc tās izsludināšanas, un par to tās tūlīt informē Komisiju.
2. Dalībvalstis dara Komisijai zināmus to savu tiesību aktu galvenos noteikumus, kurus tās pieņem jomā, uz ko attiecas šī direktīva.
5. pants
Šī direktīva ir adresēta dalībvalstīm.
Briselē, 1978. gada 5. decembrī

Labels: 7
3
16
15